Sauserių piliakalnis

**Sauserių piliakalnis**, vadinamas *Pilale, Urbašiaus pilale*, su **papėdės gyvenviete** – piliakalnis Kretingos rajono savivaldybės teritorijoje, Sauserių kaime, į šiaurės rytus nuo Kartenos miestelio, 2,7 km į šiaurę-šiaurės vakarus nuo kelio Kartena-Plungė, 2,7 km į pietryčius nuo Minijos ir Salanto santakos.  

Pasiekiamas keliu Kūlupėnai – Sauseriai prieš Sauserius pasukus į dešinę pietų kryptimi, pavažiavus 1,2 km žvyrkeliu, laikantis kairės, iki kraštinės sodybos, nuo jos paėjus 350 m per laukus į pietus, yra lauko kyšulio gale.

## Piliakalnis

Įrengtas į Minijos ir bevardžio upelio santakos slėnį įsiterpiančioje aukštumos kyšulyje. Pietrytinis šlaitas status, apie 35 m aukščio, leidžiasi į Minijos slėnį. Pietvakarinis ir šiaurės vakarinis šlaitai nuolaidūs ir žemesni. Aikštelė trapecijos pavidalo, pailga šiaurės rytų-pietvakarių kryptimi, žemėjanti į šiaurės vakarus ir pietvakarius, apie 50 m ilgio ir iki 35 m pločio. Šiaurės rytuose nuo aukštumos aikštelę skiria gynybinis pylimas. Jis tiesus, pailgas šiaurės vakarų-pietryčių kryptimi, apie 30 m ilgio, 6-7 m pločio, nuo 1,7 m (viduje) iki 2,0 m (išorėje) aukščio. Pylimas siaurėja ir žemėja link šiaurės vakarinio galo. Tarp pylimo pietrytinio galo ir skardžio yra apie 4 m pločio tarpas, žymintis pilies vartų vietą. 

Į šiaurės rytus įrengtas priešpilis. Jis apie 35 m ilgio šiaurės vakarų - pietryčių kryptimi ir 13-14 m pločio. Nuo aukštumos priešpilį skyrė antrasis gynybinis pylimas, kurio išliko tik prie pat skardžio esantis 13 m ilgio, 8 m pločio ir iki 0,8 m aukščio pylimo galas. 

Į šiaurės rytus nuo priešpilio buvusi papėdės gyvenvietė. Piliakalnis su gyvenviete apima 3,5 ha plotą.

Piliakalnio pietvakarinis šlaitas ir dalis aikštelės dėl erozijos nuslinkę. 1996-1997 m. erozija sustabdyta, suformuotas apsauginis pylimas paviršiniam vandeniui nuvesti.

## Tyrimai
Papėdės gyvenvietę 1997 m. tyrinėjo Julius Kanarskas. Ištirtas 179 m² plotas, aptiktas 6-20 cm storio kultūrinis sluoksnis, 82 stulpavietės, 3 grioviai, židinys, surinkta lipdytos keramikos šukių ir titnago nuoskalų.

Stulpavietės žymi stulpinės konstrukcijos statinių vietas. Dalį stulpaviečių sudarė į žemę sukaltų nusmailintų stulpų duobės, kurių skersmuo 4–5 cm, o gylis 29–42 cm. Kitos stulpavietės 30–32 cm (rečiau – 15–20 cm) skersmens, 30–63 cm gylio, pusapvalaus skerspjūvio, iškastos įleidžiant stulpus į duobes. Daugelyje stulpaviečių rasta angliukų.
 
4-5 m į šiaurės rytus nuo priešpilio pylimo aptiktas 1,6 m pločio ir 48–60 cm gylio apsauginis griovys. Jame rasta lipdytos keramikos šukių, anglių, molio tinko, titnago nuoskala. Apie 2,3 ir 8,0 m į išorę nuo apsauginio griovio ištirti dar 2 lygiagrečiai pylimui iškasti 35–48 cm pločio ir 44–53 cm gylio grioviai, kurių užpilde rasta lipdytos keramikos šukių ir anglių. Tarp jų ir apsauginio griovio buvęs židinys, kurio dugnas išklotas skaldytais raudonais akmenimis.

Piliakalnis įrengtas I tūkst., apleistas II tūkst. pradžioje, greičiausiai prasidėjus kovoms su kryžiuočiais.


Vaizdas:Sauseriai piliakalnis 19991201 01.JPG|Panorama nuo Dauginčių piliakalnio.
Vaizdas:Sauseriai piliakalnis 19991201.JPG|Panorama nuo Slinkupio tvenkinio Dauginčių kaime.
Vaizdas:Sauseriai piliakalnis 1997 01.JPG|Priešpilio pylimo liekanos ir papėdės gyvenvietė iš vakarų pusės.
Vaizdas:Sauseriai piliakalnis 1997.JPG|Papėdės gyvenvietė ir piliakalnis iš šiaurės vakarų pusės. 1997 m.
Vaizdas:Sauseriai piliakalnis 2005.JPG|Papėdės gyvenvietė ir piliakalnis iš šiaurės vakarų pusės. 1997 m.
Vaizdas:Sauseriai piliakalnis 20090629 01.JPG|Papėdės gyvenvietė ir piliakalnis iš šiaurės vakarų pusės. 2009 m.
Vaizdas:Sauseriai piliakalnis 20090629 02.JPG|Anotacinis ženklas papėdės gyvenvietėje. 2009 m.


## Šaltiniai

* Lietuvos TSR kultūros paminklų sąrašas. – Vilnius, 1973. – P. 136
* Lietuvos TSR archeologijos atlasas. – Vilnius, Mintis, 1975. – T. 2. – P. 150, eil. Nr. 658
* Julius Kanarskas. Ką mena Sauserių senovė. – Švyturys – 1998 m. kovo 18 d.
* Julius Kanarskas. Sauserių piliakalnio tyrinėjimus pabaigus. – Pajūrio naujienos – 1998 m. kovo 13 d.

## Nuorodos
* Julius Kanarskas. Sauserių piliakalnio priešpilio gyvenvietės tyrinėjimai 1997 metais 
* Julius Kanarskas. Kartenos apylinkių proistorė
* Lietuvos piliakalniai
* 
* Hillforts.eu atvirųjų duomenų ištekliai